## L’IVAM proposa tallers de fanzins a càrrec dels artistes Martín López Lam i Carlota Juncosa

*** L’activitat està dirigida a adults i a públic familiar amb motiu de l’exposició ‘Això no és còmic! Fanzins: avantguarda i innovació del còmic a Espanya’**

L’Institut València d’Art Modern (IVAM) proposa una sèrie de tallers sobre fanzins a càrrec del dibuixant, artista gràfic i editor Martín López Lam i la il·lustradora i autora de còmics Carlota Juncosa. Els tallers estan dirigits a adults i a públic familiar amb motiu de l’exposició ‘Això no és còmic! Fanzins: avantguarda i innovació del còmic a Espanya’.

L’11 de juny el museu organitza un ‘Taller de còmics intensets’ dirigit a públic adult. Martín López Lam transmetrà mètodes senzills per a crear un còmic o qualsevol tipus de narració visual.

“Volem mostrar com fer còmics a partir de copiar i alterar altres còmics, introduint algun drama aleatori”, ha explicat López Lam. “Amb este exercici aprendrem sobre narració: contar més o menys coses i com altera la sensació de temps dins de la mateixa narració”, assenyala.

Martín López Lam també coordina un taller dirigit a xiquets i xiquetes a partir de 5 anys diumenge que ve 15 de juny, que porta per títol ‘Un gos en una pàgina’. López Lam ha explicat que en este taller “es proposa dibuixar a partir de les representacions del món animal que apareix en els fanzins de l’exposició de l’IVAM, perquè, a través d’estes, puguem reflexionar sobre els vincles que tenim amb els animals en la nostra vida quotidiana i la manera que tenim de representar-los en la ficció”.

Així mateix, Carlota Juncosa serà l’encarregada de dirigir un taller de meditació i dibuix el pròxim 18 de juny en el qual es convida el públic adult a dibuixar “des del gaudi, l’afecte i la confiança, de manera que esta pràctica ajude a superar els bloquejos creatius”, ha comentat Juncosa. Tots els tallers són gratuïts i requerixen inscripció prèvia a través de la web de l’IVAM.

L’exposició ‘Això no és còmic! Fanzins: avantguarda i innovació del còmic a Espanya’ presenta una panoràmica de les noves possibilitats expressives gestades en el fanzine a través de prop de 250 obres de més de quaranta autors.

La mostra reunix des de fanzins mítics dels anys setanta com *La piraña divina*, el primer número del *TMEO* o les primeres publicacions d’origen valencià, com *Ademuz km. 6*.

Fecha: 10/06/2025